SON'VARACHIM SUNGTTAM:
24 Vorsam Adlo Kuraddeacho Ghavo!
 Porvam, mhonnche Junache 6ver, dhongi Bharoti Bhaxa Surokxa Monchan (BBSM) 'Gõy Bond' jahir kelam. Karonn? Bhurgeank zai zalear inglez madeomantlean-ui xikovpachi sorkaran avoy-bapayk mekllik divpacho nirnnoy montrimonddollant pas kela ! He mekllikek BBSM-acho khor virodh asa. Hoch virodh korunk BBSM zolma aila. "Konknnik Rajbhas korunk amchem sumara bhailem yogdan asa" oxem mhonnpi fottkirea, dhormacher adarun bhed-bhav ani dves korpi, Konknnichem fottkirem rupnnem ghalolea, ani Konknnichea nanvan Morattichea pattosar boslolea 'Konknni mon'xancho' tantum aspav asa.
 Mullavem xikxonn Konknni va Moratti xivay Inglezintlean-ui dium yeta mhunn halinch Gõy Sorkaran zo nirnnoy dila, tachim pallam-mullam fokot rajki rukhachea pallam itlinch khol nant. Tim tache poros bhitor asat mhunn barik chintun pollelear apo-ap kollun yetolem. 1987 vorsa Rajbhas Kaido pas zalo tednam, tea kaideant "Konknni mhonnlear Devnagori lipientlean boroyloli Konknni" oxem boroylolem vachunk mellta. Itlench nhoi, tea Rajbhas Kaideant Moratti bhaxek-ui 'same cutting, but different folding' oxea rupan zago dilolo asa. Rajbhas Kaido sorkari panvddear vachun dakoylo tednam, Morattik tea Kaideant zago dila tem polleun "hanv ani Luizinho Faleiro nixedh ugtaunk zomatentle uttun bhair gele" oxem tednacho opokx amdar Uday Bhembren zaite pavtti sanglolem hanvem mhojea khas kanamni aikolam. Punn to uttun gelo mhunn Moratti kitem Rajbhas Kaideantlean bhair poddli ? Na nhoi? Tednam thoimsorlo uttun veche bodlek, Rajbhas Kaideant Morattiche bodlek Romi lipi tori ghalchi mhunn sangunk tachem tondd ugtem zalem zaunk yetalem nhoi? Punn tannem Romi lipie khatir tea vellar aplem tondd ugtem korunk na. Morattik tea kaideantlean kaddunk tannem 'Gõy Bond' korunk ulo-i marunk na. Lokak rostear yevnk sangunk na. Punn aiz to BBSM-achea bavttea khal, xikxonnachea inglez madeomak virodh korunk Morattivaleanchea khandak khand lavun machier bosta! Zalear, Morattik nixedh mhunn uttun gelolo taka koslo orth urlo tor? Konknnichea nanvan bhitorlean Morattik-ui samballpachim him nattkam mum?
 Aiz BBSM mullavem xikxonn avoy-bhaxentleanuch zaunk zai mhonnta. Kiteak, toxem kelear Gõychi sonvskrutay tigun-rigun urtoli oxem BBSM-achem mhonn'nnem asa. BBSM tor oxem chinta zalear, mullavem xikxonn Konknni va Morattintlean zait porian, kitlea Gõykaramni kitli pasun apli sonvskrutay tigun dovorlea kai? Dusrem, zaka konnak apli sonvskrutay ani osmitay samballpachi na, taka kitlem-i mullavem xikxonn avoy-bhaxentlean diun kitem faido? Ani apli osmitay ani sonvskrutay samballunk mullavem xikxonn avoy-bhaxentleanuch zai oxem kitem asa? Apli osmitay ani sonvskrutay samballpachi khuxi aslolo ti koxe-i ritin samballtach! Ani ti kitem samballpachi asa zalear Konknniche Devnagorintleanuch samballunk zai oxem kitem asa? Romi lipientlean samballunk zaina? Ani Konknnintleanuch tor Gõychi osmitay ani sonvskrutay rakhunk zata zalear, Morattik bhair dovorun Rajbhas Kaideant Devnagori vangdda Romi lipiecho kiteak aspav korunk na?
 Rajbhas Kaido pas zalear, 24 vorsancho kall sorlo. Punn hea 24 vorsam pottim ho Kaido Gõychea Gõyant khuinch chalik laglolo disona. To chalik lagcho mhunnon, aiz meren "Konknnik Rajbhas korunk amchem sumara bhailem yogdan asa" mhonnpi fottkirea ani dusonghi mon'xamni ek-ui dis Gõy Bond korunk na, tea khatir zomati-i korcheo oxem konnakuch disunk na. Zalear, Rajbhaxecho ho polko husko atanch, inglez madeomantlean-ui xikovpachi sorkaran avoy-bapayk mekllik dili tednach kiteak?
 Mullavea xikxonna babtint Gõy Sorkaran zo nirnnoy dila, tachim pallam-mullam fokot rajki rukhachea pallam itlinch khol nant oxem voir mhonnlam. Rajbhas Kaideant Romi lipiek matui zago diunk tantum aichea mullavea xikxonnachea proxnanchim ani oddchonnechim mullam-pallam asat. Romi lipiek tednach tor Rajbhas Kaideant zago dilolo zalear, aiche poristhitek tondd diunk tankam anik-ui khubxea lokacho tenko mellpacho. Ani Devnagorivaleank aiz Morattivaleanche tenkeache gasicher jiyeunk poddpachi palli yevpachi nasli.
 Khorem sangum? Bamonnponnachim, dhormachea ani lipiechea dvesachim voklam lavun Romi lipiek Rajbhas Kaideantli bhair dovorun, Devnagorivaleamni 24 vorsam fattim apleach pãymancher kuradd marun ghetloli, punn tednam tankam te kuraddeacho ghavo disunk na. To tankam atam disti poddta! 24 vorsam uprant ! Atam kitle-i pavtti 'Gõy Bond' kelem vo kitleo-i zomati keleo mhunn matui pekpacho na. Fattlim 24 vorsam to jito-jivo zaun urla, tosoch to urtolo. Pekonastana! 